b'\n_START_ARTICLE_\nWilliam Henry Pickering\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudiral je na Tehnolo\xc5\xa1kem in\xc5\xa1titutu Massachusettsa (MIT), kjer je diplomiral leta 1879._NEWLINE_Leta 1899 je odkril Saturnov 9. naravni satelit Fojbo na fotografskih plo\xc5\xa1\xc4\x8dah, posnetih leto poprej 1898. Odkril je tudi njeno vzvratno gibanje, kar je bilo tedaj zares nenavadno. Leta 1905 je verjel, da je odkril deseto Saturnovo luno na plo\xc5\xa1\xc4\x8dah, posnetih 1904. Luno je poimenoval Temis. Na \xc5\xbealost Temis ne obstaja._NEWLINE_Bil je zaposlen na Lowllovem observatoriju v Flagstaffu v Arizoni. Vodil je odprave za opazovanje Son\xc4\x8devih mrkov (leta 1886, 1889, 1893 in 1900) in raziskoval kraterje na Luni. Sestavil je fotografski atlas Lune Luna, Povzetek obstoje\xc4\x8dega znanja o na\xc5\xa1em satelitu (The Moon\xc2\xa0: A Summary of the Existing Knowledge of our Satellite) \xe2\x80\x94 New York: Doubleday, Page & Company, 1903._NEWLINE_Od leta 1887 do 1929 je delal na Observatoriju Harvardovega kolid\xc5\xbea (Harvard College Observatory (HCO)). Pomembne so njegove fotografije neba. Posebej se je ukvarjal z opazovanjem povr\xc5\xa1in planetov. Leta 1889 je prvi predlagal, da bi na gori Mount Wilson zgradili velik observatorij za opazovanje Sonca, kar se je kasneje z denarno pomo\xc4\x8djo Carnegieve ustanove leta 1904 tudi uresni\xc4\x8dilo._NEWLINE_Leta 1919 je s pomo\xc4\x8djo grafi\xc4\x8dnih postopkov na podlagi nepravilnosti leg Urana in Neptuna predvidel obstoj in polo\xc5\xbeaj planeta X. Iskanje s pomo\xc4\x8djo fotografij z Observatorija Mt. Wilson ni bilo uspe\xc5\xa1no. Deseti planet Pluton je kasneje leta 1930 v Flagstaffu odkril Tombaugh. Danes sicer vemo, da je Plutonova masa premajhna, da bi lahko bil njegov gravitacijski vpliv na Uran ali Neptun zadosten in opazljiv._NEWLINE_Kasneje je Pickering od leta 1924 ve\xc4\x8dino \xc4\x8dasa prebil v zasebnem observatoriju v Mandevillu na Jamajki.'